**Ministru kabineta rīkojuma projekta**

**“Par finansējuma piešķiršanu Gulbenes novada pašvaldībai Strūves ģeodēziskā loka punkta “Ramkau” atjaunošanai un pilnveidošanai” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts šo jomu neskar. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saskaņā ar Ģeotelpiskās informācijas likuma 4. panta 1. daļu Aizsardzības ministrija (turpmāk – AM) organizē un koordinē valsts politikas īstenošanu ģeodēzijas, kartogrāfijas un ģeotelpiskās informācijas jomā, tai skaitā plāno un uzrauga Latvijas Ģeotelpiskās informācijas aģentūras ģeodēzisko un kartogrāfisko pamatdatu iegūšanas, sagatavošanas un atjaunināšanas, kā arī ģeotelpiskās informācijas pakalpojumu sniegšanas izpildi ikgadējā valsts budžeta finansējuma ietvaros (3. apakšpunkts).Minētā likuma panta 2. daļa paredz, ka Latvijas Ģeotelpiskās informācijas aģentūra (turpmāk – Aģentūra) ir AM pārraudzībā esoša vadošā iestāde valsts politikas īstenošanā ģeodēzijas, kartogrāfijas un ģeotelpiskās informācijas jomā, kas, cita starpā, sniedz ģeotelpiskās informācijas pakalpojumus.Līdzīgu regulējumu nosaka Ministru kabineta 2003. gada 29. aprīļa noteikumu Nr. 236 “Aizsardzības ministrijas nolikums” 4.3. apakšpunkts – ministrijas funkciju organizēt un koordinēt valsts politikas īstenošanu ģeodēzijas, kartogrāfijas un ģeotelpiskās informācijas jomā, bet 5.12. apakšpunkts – uzdevumu nodrošināt normatīvo aktu projektu izstrādi, kā arī nozares metodisko vadību un pārraudzību ģeodēzijas un kartogrāfijas jomā. Saskaņā ar šo pašu noteikumu 25.5. apakšpunktu Aģentūra ir AM padotības iestāde.Aģentūra ir valsts institūcija, kas pārstāv Latviju Strūves ģeodēziskā loka koordinācijas komitejā, īstenojot starptautisko sadarbību loka saglabāšanas un aizsardzības jautājumos, kā arī saskaņā ar Apvienoto Nāciju Izglītības, zinātnes un kultūras organizācijas (turpmāk – UNESCO) Pasaules mantojuma konvencijas vadlīnijām ir Strūves ģeodēziskā loka kā Pasaules mantojuma vietas oficiālais pārvaldnieks Latvijā.Strūves ģeodēziskais loks 2005. gadā tika iekļauts UNESCO Pasaules mantojuma sarakstā kā unikāla sava laika garākā un precīzākā ģeodēzisko mērījumu sistēma un izcila zinātnes vēstures un tehnikas attīstības liecība. UNESCO Pasaules mantojuma saraksts iekļauj pasaules nozīmīgākās dabas un kultūras mantojuma vietas, kurām piemīt īpašas nozīmes universāla vērtība. Lai nodrošinātu efektīvu un koordinētu mantojuma vērtību saglabāšanu un aizsardzību, visiem UNESCO Pasaules mantojuma sarakstā iekļautajiem objektiem ir jābūt izstrādātiem pārvaldības plāniem. Lai Latvijā saglabātu Strūves ģeodēzisko loku un attīstītu ar to saistīto infrastruktūru un mantojuma interpretācijas iniciatīvas, Aģentūra ar 2018. gada 10. maija rīkojumu Nr. 34 izveidoja Strūves ģeodēziskā loka saglabāšanas un attīstības padomi (turpmāk – Padome), kuru veido Aģentūras, UNESCO Latvijas Nacionālās komisijas, Nacionālā kultūras mantojuma pārvalde un divpadsmit pašvaldību pārstāvji, kuru teritorijā atrodas Strūves ģeodēziskā loka punkti. Aģentūra īsteno ģeodēzisko punktu uzturēšanu un aizsardzību, kā arī pilda Padomes sekretariāta funkciju.Padome ir izveidojusi un apstiprinājusi “Pārvaldības plānu 2018.–2023. gadam Strūves ģeodēziskā loka punktiem Latvijā”, kurā, cita starpā, paredzēti arī punkta “Ramkau” atjaunošanas darbi.Strūves ģeodēziskais loks ir viena no Zemes izmēru un formas noteikšanas metodēm, kurā izmanto triangulācijas mērījumus loka garuma uzmērīšanai un nosaka loka galapunktu astronomiskās koordinātas. Strūves ģeodēziskā loka kopējais garums ir 2822 kilometri, un tas šķērso desmit valstis. Uzmērījumi veikti laika posmā no 1816. gada līdz 1855. gadam.Latvijas teritorijā atrodas sešpadsmit Strūves ģeodēziskā loka punkti, un “Ramkau” ir viens no tiem.Strūves ģeodēziskā loka punkts “Ramkau” atrodas Rankas pagastā, Gulbenes novadā. Tas tika uzmērīts 1824. gadā Frīdriha Georga Vilhelma Strūves vadībā. Punkta meklēšanas darbi veikti 2013. gadā, ko īstenoja Aģentūra sadarbībā ar vietējo pašvaldību. Punkta atrašanās vieta ir identificēta nosacītā akmens krāvumā. Šajā vietā ir uzbūvēts 1. klases triangulācijas tīkla (T1) punkts Ranka metāla tornis. Apsekošanas darbos 2015. gadā tika īstenota padziļinātāka vietas izpēte ap T1 punktu Ranka. Atsedzot apakšējo T1 Ranka zīmes centru, tika atrasts gada skaitlis “1904”. Secināms, ka oriģinālais punkts Ramkau visticamākais ir zudis T1 punkta Ranka ierīkošanas darbu laikā.2017. gadā Strūves ģeodēziskā loka punkts “Ramkau” ir iekļauts Valsts aizsargājamo kultūras pieminekļu sarakstā kā valsts nozīmes industriālais piemineklis (valsts aizsardzības Nr. 9212), nosakot aizsardzības zonu 10 metru rādiusā ap to.Valsts aizsargājamo kultūras pieminekļu sarakstā var iekļaut Strūves ģeodēziskā loka punktus, ja tiek konstatēts, ka šajā vietā saglabājies 19. gadsimta 20.–50. gadu novērošanas apzīmējums – punkta atzīme ar svina lējuma centru vai akmenī iekaltu apzīmējumu un novērojumu vajadzībām ierīkotu konstrukciju paliekas, vai 20. gadsimta sākuma ģeodēziskā punkta apzīmējums.Finansējuma piešķiršana Gulbenes novada pašvaldībai tiks nodrošināta no AM (Aģentūrai) 2021. gadā piešķirtajiem valsts budžeta līdzekļiem, lai saglabātu liecību par Strūves ģeodēziskā loka punkta “Ramkau” nozīmi un nodotu to nākamajām paaudzēm. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | “Ramkau” ir UNESCO Pasaules mantojuma Strūves ģeodēziskā loka sastāvdaļa, kurā tika veikti ģeodēziskie novērojumi, lai iegūtu sava laika precīzākos datus par Zemes formu un figūru.Piebraucamais ceļš pie vietas, kur atrodas “Ramkau”, nav uzbūvēts (ir iebraukts, bet vieglajām automašīnām grūti izbraucams). Pie Ranka metāla torņa izvietoti informācijas stendi un ierīkots sols. Būtu nepieciešams attīrīt no apauguma atsevišķas vietas ar ainaviskiem skatiem.Gulbenes novada pašvaldība, kā Strūves ģeodēziskā loka saglabāšanas un attīstības padomes locekle, realizējot “Pārvaldības plāna 2018.–2023. gadam Strūves ģeodēziskā loka punktiem Latvijā” rīcības programmas 4. punktā paredzēto - izveidot aizsargstiklu virs “Ramkau” punkta -, veic zemes īpašuma dokumentu sakārtošanu, lai iegūtu nekustamā īpašuma ar kadastra Nr. 50840100025 daļu, uz kuras atrodas minētais punkts, savā īpašumā. Pirms aizsargstikla uzstādīšanas un labiekārtošanas darbu veikšanas nepieciešams izstrādāt plānoto darbību projektu un veikt tā saskaņošanu normatīvos aktos noteiktā kārtībā. Pēc tehniskā projekta izstrādes tiks veikta objekta izbūve, kur iekļauts aizsargstikls virs triangulācijas punkta, t.i., pamati, nebojājot vēstures liecības, drenāža zem aizsargstikla, ģeotekstila uzklāšana uz vēstures liecībām un brugēšana ap punktu, lai nodrošinātu interesentu piekļuvi vēstures piemineklim. Papildus virs punkta esošajam metāla triangulācijas signālam Gulbenes novada pašvaldība ir veikusi sertificētu būvekspertīzi un finanšu aprēķinu tā atjaunošanai iepriekšējā funkcionālā nozīmē, t.i., pieejamu drošai cilvēku kāpšanai tajā.Ar šo MK rīkojumu Gulbenes novada pašvaldībai paredzēts piešķirt finansējumu 4 380 *euro* apmērā, lai segtu izmaksas, kas saistītas ar projekta izstrādi (aptuvenās izmaksas 1380 EUR) un triangulācijas torņa atjaunošanu iepriekšējā funkcionālā nozīmē (aptuvenās izmaksas 3000 EUR). |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Latvijas Ģeotelpiskās informācijas aģentūra, Gulbenes novada pašvaldība. |
| 4. | Cita informācija | Rīkojuma projekta izpildi 2021. gadā AM nodrošinās atbilstoši tai piešķirtajiem valsts budžeta līdzekļiem budžeta programmas 28.00.00 “Ģeodēzija un kartogrāfija” ietvaros 4 380 *euro* apmērā, veicot nepieciešamo līdzekļu pārdali no izdevumiem precēm un pakalpojumiem uz pārējiem valsts budžeta uzturēšanas izdevumu transfertiem pašvaldībām 4 380 *euro* apmērā. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visas sabiedrības grupas, īpaši – Gulbenes novada iedzīvotāji, Latvijas apceļotāji un tūristi, ģeodēzijas vēstures interesenti. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
|   **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
|   **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Latvijas Ģeotelpiskās informācijas aģentūra, Gulbenes novada pašvaldība. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Ministru prezidenta biedrs,

aizsardzības ministrs Artis Pabriks

Vera Solovjova, 67335095

vera.solovjova@mod.gov.lv